খালেদা জিয়ার কারাদণ্ড আরও ৬ মাস স্থগিত করল সরকার
বিএনপি চেয়ারপারসন খালেদা জিয়ার কারাদণ্ড আরও ৬ মাসের জন্য স্থগিত করে প্রজ্ঞাপন জারি করেছে সরকার।
আগের মতোই দুই শর্ত বহাল রেখে নবমবারের মতো খালেদা জিয়ার কারাদণ্ড স্থগিত করা হলো।
শর্ত দুটি হলো-খালেদা জিয়া তার বাসভবনে থেকে চিকিৎসা নেবেন এবং তিনি দেশের বাইরে যেতে পারবেন না।
আজ বুধবার স্বরাষ্ট্র মন্ত্রণালয় এ প্রজ্ঞাপন দিয়েছে।
জননিরাপত্তা বিভাগের উপসচিব মোহাম্মদ আবু সাঈদ মোল্লা দ্য ডেইলি স্টারকে এ তথ্য নিশ্চিত করেছেন।
চলতি মাসের শুরুর দিকে খালেদা জিয়ার পরিবার তার কারাদণ্ড স্থগিতের মেয়াদ বাড়ানোর জন্য এবং তাকে চিকিৎসার জন্য বিদেশে যাওয়ার অনুমতি চেয়ে সরকারের কাছে আবেদন করে।
আইনমন্ত্রী আনিসুল হক দুই শর্তে তার সাজা স্থগিতের মেয়াদ আরও ছয় মাস বাড়ানোর পক্ষে মত দেন।
জিয়া অরফানেজ ট্রাস্ট দুর্নীতি মামলায় ঢাকার বিশেষ আদালত খালেদা জিয়াকে পাঁচ বছরের কারাদণ্ড দেন।
২০১৭ সালের ৮ ফেব্রুয়ারি তাকে কারাগারে পাঠানো হয়। মামলায় তার আপিল খারিজ করে পরের বছর ৩০ অক্টোবর হাইকোর্ট তার সাজা বাড়িয়ে ১০ বছর করে।
সরকার ছয় মাসের জন্য কারাদণ্ড স্থগিত করার পর ২০২০ সালের ২৫ মার্চ খালেদা জিয়াকে কারাগার থেকে মুক্তি দেওয়া হয়। এর পর আট দফায় তার মুক্তি বাড়ানো হয় এবং বর্তমানে তিনি গুলশানের বাসায় থেকে চিকিৎসা নিচ্ছেন।

বিএনপি চেয়ারপারসন খালেদা জিয়ার কারাদণ্ড আরও ৬ মাসের জন্য স্থগিত করে প্রজ্ঞাপন জারি করেছে সরকার।